Folketing
2008-04-15

Det lovforslag, som nu er til debat, og som hænger sammen med det lovforslag fra integrationsministeren, der senere skal debatteres, har længe været på vej, og der skal ikke være tvivl om, at vi har noteret os den store debat, der løbende har været i medierne om denne sag vedrørende etablering af en fribyordning i Danmark, en fribyordning, som man også har set i andre lande i verden. Har der været uro i verden, er der opstået Muhammedkrise, er der lavet film, så har det været drøftet, hvordan forfulgte skribenter skulle hjælpes. Dansk Folkeparti har selvfølgelig fulgt denne debat nøje og taget del deri, og der skal ikke herske tvivl om, at ytringsfriheden er noget af det mest centrale for os som politikere og som borgere i et demokratisk land. Vi lever i en verden under stor forandring, hvor der er blevet mere og mere fokus på fortolkninger af det talte og det skrevne ord.